《信阳大雪》
清代·张九镡

关门一夜嘶严风，鸡鸣霰集寒镫红。平明径问信阳道，风花飒沓云溟濛。

凌兢驴影冻欲死，虽有健步难为工。客言河北艰难至，河冰十月声琤琮。

太行雪片大如席，飞狐倒马谁能穷。劝君爱此琼贝色，此行所历将毋同。

江淮咫尺动愁绝，轻烟点鬓如飞蓬。眼明竹树尚历落，手掇沙石皆玲珑。

汝南城郭在何处，回首不见关南东。凭陵荆楚压淮蔡，青山一发来天中。

冥厄塞前聚虎穴，嵖岈峰里留蚕丛。当年封狼据平地，长戈快戟森刀弓。

悬瓠池边寂不备，坐令鹅鸭参军容。英雄闲道颇制胜，要与夜雪成奇功。

豪吟对此意飞动，举杯一笑惊长空。

作者简介：（1719—1799）湖南湘潭人，字竹南，号蓉湖。乾隆四十三年进士，官翰林院编修，时年已六十，馆中以耆宿相推。平时闭户著书，于群经多所辨證。有《笙雅堂集》。